বড়সড় জঙ্গি হামলার পরিকল্পনা ভেস্তে দিল পুলিশ, গ্রেফতার ৩

ওয়েব ডেস্ক: গুজরাতে বড়সড় নাশকতার চক্রান্ত ভেস্তে দিল পুলিশ। রবিবার আহমেদাবাদ (Ahmedabad) থেকে গুজরাত অ্যান্টি টেররিজম স্কোয়াড (Gujarat ATS) অস্ত্র-সহ তিনজনকে গ্রেফতার করেছে। গত এক বছর ধরে এদের গতিবিধির উপর নজর রাখছিল গোয়েন্দারা। অভিযোগ, এরা অস্ত্র সরবরাহের সময় ধরা পড়ে এবং দেশের বিভিন্ন অংশে জঙ্গি হামলার পরিকল্পনা করছিল। জানা গিয়েছে, ধৃতদের মধ্যে দু’জন উত্তরপ্রদেশের বাসিন্দা, তৃতীয়জন অন্ধ্রপ্রদেশের বাসিন্দা। এখনও পর্যন্ত তল্লাশি চলছে বলে জানা গিয়েছে।

অন্যদিকে, জানা গিয়েছে নতুন একটি গোয়েন্দা রিপোর্টে সতর্কবার্তা জারি করা হয়েছে জম্মু ও কাশ্মীরে (Jammu & Kashmir)। গোপন সূত্রে খবর মিলেছে, জম্মু কাশ্মীরে ফের জঙ্গি কার্যকলাপ চলছে। রিপোর্ট অনুযায়ী, লস্কর-ই-তইবা (Lashkar-e-Taiba) এবং জইশ-ই-মহম্মদ (Jaish-e-Mohammed) ফের সমন্বিত হামলার প্রস্তুতি নিচ্ছে ভারতে। পাকিস্তানের সেনা গোয়েন্দা সংস্থা আইএসআই (ISI) এবং বিশেষ বাহিনী এসএসজি (SSG)-র সক্রিয় সমর্থনেই চলছে এই পুনর্গঠনের চেষ্টা। এমনটাই সূত্র মারফত খবর মিলেছে।

আরও পড়ুন: বিপদের আশঙ্কা! শিলিগুড়ি করিডর ‘চিকেনস নেক’-এ শক্তি বাড়াচ্ছে ভারত

গুজরাত এটিএস এক বিবৃতিতে জানিয়েছে, ‘তিন সন্দেহভাজনকে গ্রেফতার করেছি আমরা। তারা গত এক বছর ধরে নজরে ছিল। অস্ত্র সরবরাহের সময় ধরা পড়ে। ওদের লক্ষ্য ছিল দেশজুড়ে একাধিক জঙ্গি হামলা চালানো।’

গোয়েন্দা সূত্রে খবর, সেপ্টেম্বর থেকে সীমান্ত এলাকায় ড্রোনের তৎপরতা বেড়েছে। এই ড্রোনগুলির মাধ্যমে পাহাড়ি অঞ্চলের ওপর নজরদারি চলছে, যেখানে সম্ভাব্য আত্মঘাতী হামলা বা অস্ত্রবাহী ড্রোন হামলার পরিকল্পনা থাকতে পারে। গোয়েন্দাদের ধারণা, লস্করের এক কুখ্যাত জঙ্গি শমশের এই ড্রোন অপারেশনের নেতৃত্ব দিচ্ছে।